b'\n_START_ARTICLE_\nRegistracija zrakoplova\n_START_PARAGRAPH_\nRegistracija zrakoplova je alfanumeri\xc4\x8den niz, s katerim se nedvoumno izkazuje istovetnost civilnega zrakoplova, podobno kot registrska tablica ozna\xc4\x8duje cestno vozilo. Voja\xc5\xa1ka letala namesto tega nosijo repne oznake in serijske \xc5\xa1tevilke. Po Konvenciji o mednarodnem civilnem letalstvu mora biti vsak zrakoplov registriran pri nacionalni agenciji za letalstvo in imeti ves \xc4\x8das obratovanja na krovu dokazilo o tej registraciji v obliki uradnega certifikata. Ve\xc4\x8dina dr\xc5\xbeav zahteva tudi, da je registrska oznaka vtisnjena na ognjeodporno plo\xc5\xa1\xc4\x8dico, trajno pritrjeno na trup, kar olaj\xc5\xa1a preiskavo po\xc5\xbeara ali nesre\xc4\x8de zrakoplova._NEWLINE_Nekatere dr\xc5\xbeave dovoljujejo ponovno uporabo registrske oznake, \xc4\x8de je bil prvotni nosilec prodan, uni\xc4\x8den ali trajno izvzet iz uporabe (upokojen). Hkrati lahko nosi isti zrakoplov zaporedoma tekom uporabe razli\xc4\x8dne oznake. To se lahko zgodi, \xc4\x8de zamenja lastnika ali jurisdikcijo, pa tudi v\xc4\x8dasih na \xc5\xbeeljo lastnika brez konkretnega razloga. Pomembno je le, da ima isti zrakoplov v dolo\xc4\x8denem trenutku to\xc4\x8dno eno unikatno oznako.'